**Óravázlat**

**Iskola:** Szent László Római Katolikus Teológiai Líceum, Nagyvárad

**Osztály:** II.A, Kiss Csilla Anikó

**Tantárgy:** Anyanyelvi kommunikáció

**Időpont:** 2021. okt. 10.

**Az óra tárgya:** Inczédy Tamás: Paradicsom és retek c. meséje

**Az óratípus:** Új ismeretet feldolgozó

**Sajátos kompetenciák:**

Olvasási, szövegértési ismeretek bővítése, lényegkiemelés.

Személyközi kompetenciák: együttműködés a társakkal, beleélő képesség fejlesztése

**Műveletesített feladatok:**

*A tanulók:*

-Fejtsék meg a találós kérdéseket/ keressék ki a megfejtett zöldség képét és helyezzék a táblára;

-Mondjanak véleményt arról, hogy miért fontos zöldségeket fogyasztanunk;

-Olvassák figyelmesen a mesét;

-Válaszoljanak a feltett kérdésekre a mesével kapcsolatban;

-Olvassák figyelmesen villantó olvasással a kiemelt szavakat, és mutassák be/ magyarázzák jelentésüket, illetve figyeljenek az alliteráció jelentésére (példákkal mutatom);

-Olvassák el csillagolvasással, szerepolvasással a mesét;

- Gyűjtsék össze csoportmunka során a két zöldség közti hasonlóságokat és különbségeket;

**Módszerek, eljárások:** didaktikai játék,bemutató olvasás, magyarázat, beszélgetés, gyakorlás, szerepjáték, csoportmunka, szóbeli értékelés.

**Munkaformák:** frontális, csoportos.

**Eszközök:** Szitakötő 55. lapszáma kiosztva páronként a gyerekeknek, dobozka találós kérdésekkel, szókártyák, növények/zöldségek képei, üres lapok a csoportmunkához

**A tevékenység mozzanatai:**

1. **Hangulatkeltés**

 Találós kérdések zöldségekről (Dobozkából húznak, felolvassák az osztálynak)

* *Folt hátán folt, tű benne sose volt. Mi az?* (káposzta)
* *Zöld a szeme, de nem lát,/ zöld rajta a nagykabát./ Ha kifejted, megeheted,/ a fazékban megfőzheted.* (borsó)
* *Vörös, de nem alma, /rétes, de nem béles, /kóstoltam, nem édes.* (hagyma)
* *Barátom a petrezselyem,/ egy csomóba kötik velem.* (répa)
* *Tavasszal a földbe teszik,/ késő ősszel előveszik,/ ember elejébe teszik,/ sütve, főzve meg is eszik.* (krumpli)
* *Kerek vagyok, mint a labda,/ fogyasztanak száz alakba./ Nyersen esznek, főzve is,/ télen is és nyáron is./ Saláta és leves is, megisszák a vérem is.* (paradicsom)
* *Szép piros és roppanó,/ előtte jön a répa, majd őt követi a mogyoró*. (retek)

\*Ha van rá lehetőség a tanteremben, fel lehet használni a modern technikát is:

 Wordwall net: Találós kérdések-tavaszi zöldségek, gyümölcsök.

\* Meghallgatjuk a Kerek Mese: Zöldségek, gyümölcsök dalát, és véleményt mondanak arról, hogy miért kell sokféle zöldséget, gyümölcsöt fogyasztanunk. Melyeket fogyasztják előszeretettel?

1. **Témabejelentés:** Előzőleg kiosztom a gyerekeknek a folyóiratot (páronként)

 Inczédy Tamás: Paradicsom és retek/ Szitakötő 55.szám, 12.-13.oldal

1. **Bemutató olvasás** előtt megfigyelési szempontot adok:

Szerintetek mi váltotta ki a két szereplő veszekedését ?

1. **A tartalom feldolgozása**:

Miután meghallgattuk a véleményeket, \* Villantó olvasással mutatok fel néhány kiemelt szót a meséből. Eljátsszuk, illetve magyarázzuk a jelentését: pisszeg, tükörkép, fölényes, „zöldségeket beszél”, szerenád, alliteráció.

A gyerekek elolvassák a mesét \*staféta-, \*csillag-, \*szerepolvasással.

\*Válogató olvasás: Keressétek ki azt a párbeszédrészt a meséből, amelyben a paradicsom elárulja a reteknek, hogy ő tulajdonképpen inkább gyümölcs.

Keresd a fordulópontot a párbeszédben, mikor a retek már nem akar hasonló lenni a paradicsomhoz.

Olvasd fel a mesebeli probléma feloldását. - Mi lett a két zöldség sorsa?

\*Szerepjáték: Ti hogyan vetettetek volna véget a vitának?

5. **Rögzítés**

A gyerekeket öt csoportba osztom/ 4 fő csoportonként. Az lesz a feladatuk, hogy megbeszéljék, lejegyezzék a két zöldség közötti hasonlóságokat, illetve különbségeket. (Jegyzőt, majd szóvivőt választ a csoport, és a csoportok egymást meghallgatva esetleg pótolják a saját jegyzetüket, munkájukat.

A csoportok munkája alapján a következő megfigyelések születtek (melyről fotót is mellékelünk a beszámolóban):

Hasonlóságok: mindkettő zöldség, piros, lehet kb. azonos méretű, gömbölyű, zöldek a levelei, salátába teszik, mindkettő finom, értékes táplálék.

Különbségek: a paradicsom föld felett nő, lágyszárú, a retek pedig a föld alatt, a paradicsom belseje lédús, húsos, magvas, a reteké kemény, fehér, roppanós, a paradicsom sokféle ételben főzve is finom, a retket nyersen fogyasztjuk.

1. **Értékelés**

A tanulók munkája, olvasása, aktivitása, csoportmunkája alapján szóban értékelek.

\*Végül, ha a helyzet megengedi, kis zöldségkockákat tűzök fel fogvájókra, elhelyezem egy tálba és kézmosás után vehetnek, kóstolgathatnak. Ezt lehet becsukott vagy bekötött szemmel is játszani, hogy felismerik-e (zamata, illata alapján), milyen zöldséget ropogtatnak? (pl. répakockák vagy karikák, karalábé, brokkoli, paprika darabka, koktélparadicsom, salátalevél, retek stb.)